**Побуна у библиотеци**

Лица:

Књишки мољац

Марко Краљевић

Пепељуга

Трнова Ружица

Црвенкапа

Снежана

Шеширџија

Хајди

Патуљци

(Мрак, музика, играју књиге (5). Улази књишки мољац и држи фењер.)

КЊИШКИ МОЉАЦ: Баш је добро што сам овако мали и што могу да стигнем где год ми душа жели. Такви смо вам ми књишки мољци. Дању спавамо, а ноћу скитамо. Па то је просто фантастично – свуда могу да уђем и свуда могу да се завучем, па чак и кроз малу кључаоницу библиотеке, која, нећете веровати, ни тада не спава. (Гледа около.) Хм... библиотека ни ноћу не спава.

(Музика.)

П Р В А С Ц Е Н А

(Појављује се Трнова Ружица.)

КЊИШКИ МОЉАЦ: Ијао! Ђаво!

ТРНОВА РУЖИЦА: Нисам ја ђаво, ја сам Трнова Ружица.

КЊИШКИ МОЉАЦ: Ружица? Трнова Ружица није тако ружна!

ТРНОВА РУЖИЦА: Ти си нашао да ми кажеш.

КЊИШКИ МОЉАЦ: Опростите, ако сте Трнова Ружица, зашто имате бркове и рогове?!

ТРНОВА РУЖИЦА: Бркове и рогове имам зато што ми је неки дечак то доцртао хемијском оловком... (Узима марамицу, брише сузе.)

КЊИШКИ МОЉАЦ: Ух, ух! Страшно! Мангупима свашта пада на памет. И шта ћете сада да радите, принцезо? Да усните Ваш стогодишњи сан?

ТРНОВА РУЖИЦА: Ви сте луди, ко ће после да ме пољуби и пробуди овакву? Видите шта су ми урадили...

КЊИШКИ МОЉАЦ: Па шта ћете сада, лепа дево?

ТРНОВА РУЖИЦА: Како шта, морам да се средим! Морам да пронађем гумицу за мастило, да обришем ову срамоту.

Д Р У Г А С Ц Е Н А

(Чује се смех Лудог Шеширџије. Наилази.)

КЊИШКИ МОЉАЦ (гледа у супротном правцу): Ма ко се то смеје?

ШЕШИРЏИЈА: Ја!

КЊИШКИ МОЉАЦ: Ко – Ја?

ШЕШИРЏИЈА: Па ја, ја...

КЊИШКИ МОЉАЦ: Паја?

ШЕШИРЏИЈА (Приближава се.): Рекао сам да сам ја – ЈА. Нисам Паја, већ Ја.

ТРНОВА РУЖИЦА: Имаш ли ти име?

ШЕШИРЏИЈА: Наравно да имам. Што да немам име? Свака будала има име.

ТРНОВА РУЖИЦА: А ти си будала?

ШЕШИРЏИЈА: Јесам и поносим се тиме!

ТРНОВА РУЖИЦА: Значи, зовеш се Будала?

ШЕШИРЏИЈА: Не, зовем се Луди Шеширџија! У ствари сам блесав... и луд, хи-хи-хи. (Смеје се.)

ТРНОВА РУЖИЦА: Коме се смејеш? Мени?

ШЕШИРЏИЈА: Чек, чек, да те погледам. (Гледа је испитивачки.) Не видим на теби ништа смесшно. Виђао сам ја и ружнија чудовишта од тебе у Земљи чуда, хи-хи-хи.

ТРНОВА РУЖИЦА (љутито): Нисам ја чудовиште, ја сам лепотица!

ШЕШИРЏИЈА: Може бити. У бајкама је све могуће.

Т Р Е Ћ А С Ц Е Н А

(Чује се песма патуљака и улазе Снежана и 3 патуљка.)

КЊИШКИ МОЉАЦ (зачуђено): О!

ШЕШИРЏИЈА: Охо – хо – хо!

КЊИШКИ МОЉАЦ: Добро, довољно смо се ишчуђавали. Ко сте ви?

СНЕЖАНА: Ја сам Снежана.

ПАТУЉЦИ (представљају се): Кијавко, Љутко, Срећко. (?)

ТРНОВА РУЖИЦА: Немогуће! Зашто си тако рупичаста?

ШЕШИРЏИЈА: Више личиш на Сунђер Боба него на Снежану!

СНЕЖАНА: То је зато што ме је један подли ученик избушио шестаром...

ШЕШИРЏИЈА: Шта?!

СНЕЖАНА: Из чиста мира!

КЊИШКИ МОЉАЦ: Из чиста мира?!

ТРНОВА РУЖИЦА: Ух, ух, ух! Страшно!

ШЕШИРЏИЈА: Чекајте, овде нешто није у реду! Овде нема седам патуљака! Аха! (броји) Фале четири патуљка!

СНЕЖАНА: Дабоме да фале.

ПАТУЉЦИ: Дабоме да фале!

СНЕЖАНА: Један безобразни ученик палио је шибицу!

ТРНОВА РУЖИЦА: Палио је шибицу?! Не могу да верујем, невероватно.

ПАТУЉЦИ: Вероватно!

ПОСПАНКО: Шибица је пала на страницу и одоше наша четири патуљка...

ШЕШИРЏИЈА: Баш су срећни!

СВИ: Будало!

ШЕШИРЏИЈА: Хвала вам на комплименту (смеје се).

Ч Е Т В Р Т А С Ц Е Н А

(Утрчава Пепељуга.)

ПЕПЕЉУГА: Јао, јао, јао, колико је сати?!

ШЕШИРЏИЈА: Ко си ти?!

ПЕПЕЉУГА: Ја сам Пепељуга (поклони се). Колико је сати?

ШЕШИРЏИЈА (погледа на сат): Ускоро ће поноћ. Шта ти је, зашто трчиш?

ПЕПЕЉУГА: Журим да не закасним... Све ће се променити... морам да побегнем...

СНЕЖАНА (прилази јој): Ју! Где су ти ципеле, зашто носиш то?

ПЕПЕЉУГА (плачљиво): Једна девојчица ми је нацртала патике. Била је љубоморна на моје стаклене ципелице, јер нико није имао такве. Биле су најлепше на целоме свету. Вила ми их је поклонила за бал јер нисам имала шта да обујем.

СНЕЖАНА: Па то је страшно!

ПЕПЕЉУГА: А сада ће све нестати...

П Е Т А С Ц Е Н А

(Појављује се Марко Краљевић.)

МАРКО КРАЉЕВИЋ: Аман, људи, каква је то галама?

ШЕШИРЏИЈА: Дижемо буну!

МАРКО КРАЉЕВИЋ: Каква је то буна без мене?!

КЊИШКИ МОЉАЦ: Ко си ти уопште?

МАРКО КРАЉЕВИЋ: Како – ко сам? Ево мене, Краљевића Марка!

ТРНОВА РУЖИЦА: Јао, што ме је страх! (крије се иза осталих)

МАРКО КРАЉЕВИЋ: Кад се ја не плашим да таква девојчица има бркове и рогове, шта ти имаш да се плашиш?

ТРНОВА РУЖИЦА: Морам вам рећи да то уопште није џентлменска примедба.

МАРКО КРАЉЕВИЋ: Ма какав џем, ја не једем џем, ја само пијем вино! Ја сам јунак! Него, да не губимо време. Против кога дижемо буну?

ТРНОВА РУЖИЦА: Против оних који нас цепају, жврљају по нама, буше нас шестаром или нас оставе да нас скроз прекрије прашина и мемла!

МАРКО КРАЉЕВИЋ: Ваш сам! Рачунајте да је буна почела! Где су Турци?

КЊИШКИ МОЉАЦ: А што Турци?

МАРКО КРАЉЕВИЋ: Па против кога дижемо буну?

ШЕШИРЏИЈА: Против безобразних читалаца.

СНЕЖАНА: Који нас боду, секу, пале, жврљају.

ПЕПЕЉУГА: И који нас не читају!

МАРКО КРАЉЕВИЋ: Ко, Турци?

ТРНОВА РУЖИЦА: Понекад не враћају књиге на време.

МАРКО КРАЉЕВИЋ: Ко, Турци?

ШЕШИРЏИЈА: Ма не Турци, већ безобразни читаоци.

МАРКО КРАЉЕВИЋ: Дакле – устанак!

СВИ: Устанак! Устанак! Устанак!

Ш Е С Т А С Ц Е Н А

(Наилази Црвенкапа, сва зачуђена.)

ЦРВЕНКАПА: У овој шуми никада нисам била. (Разгледује.) Изгледа да сам залутала.

ПЕПЕЉУГА: Црвенкапо, је л' си то ти? Шта ти се догодило?

ЦРВЕНКАПА: Ја сам! А ти знаш ко сам ја? Чула си за моју бајку? Била си тамо?

ПЕПЕЉУГА: Наравно да знам. Свако зна за твоју бајку.

МАРКО КРАЉЕВИЋ: Ко си сад ти?

ЦРВЕНКАПА: Ја сам Црвенкапа. Дошла сам из бајке, али сада журим да се вратим својој баки.

ШЕШИРЏИЈА: Зашто си тако обучена? Где ти је црвена капа?

ЦРВЕНКАПА: Један читалац ме је обојио. Није му се допала црвена боја, па се мало забавио.

СНЕЖАНА: Али сада си и ти ружна.

ЦРВЕНКАПА: Ја сам била срећна и задовољна у својој бајци, шетала сам по шуми, док се није појавио тај читалац...

МАРКО КРАЉЕВИЋ: Онда се придружи нашој дружини!

ЦРВЕНКАПА: Дружини? Каквој дружини?

МАРКО КРАЉЕВИЋ: Дижемо буну против неваљалих читалаца.

ЦРВЕНКАПА: Не бих... плашим се. Доста ми је и оне страшне, опасне авантуре са вуком. Признајем да без тога не би било ни ове моје бајке, али... не, не смем.

ТРНОВА РУЖИЦА: Придружи нам се! И тебе су уништили.

СВИ: Хајде, хајде!

ЦРВЕНКАПА: Па добро, кад ме већ толико молите. Само... нека то буде врзо, мало ћу да помогнем.

МАРКО КРАЉЕВИЋ: Идееемо!

С Е Д М А С Ц Е Н А

(Дотрчава Хајди.)

ХАЈДИ: Народе, народе! Јесте ли полудели?

ШЕШИРЏИЈА: За њих не знам, ја сам такав од рођења.

ЉУТКО: Наравно да нисмо. Одлазимо заувек из књига!

СВИ: Тако је!

ШЕШИРЏИЈА: Тако је и с моје стране.

ЦРВЕНКАПА: Ја се бринем за своју баку...

ХАЈДИ: Не можете отићи!

МАРКО КРАЉЕВИЋ: Јок, тебе ћемо да питамо.

ХАЈДИ: Боље да ме саслушате.

МАРКО КРАЉЕВИЋ: Ма ко си ти уопште?

КЊИШКИ МОЉАЦ: То је Хајди.

ХАЈДИ: То што сте наумили је немогуће, била би катастрофа...

ТРНОВА РУЖИЦА: И треба да буде. Да видимо те безобразнике кад им књиге постану само гомиле безвезних речи.

ЉУТКО: Покајаће се када им се више не будемо осмехивали са страница књига.

КИЈАВКО: Хајде, кренимо! (кине)

ХАЈДИ: А где мислите да идете? Па ми изван граница ове библиотеке не постојимо. Сви смо ми плод маште.

СНЕЖАНА: Али унутар књига трпимо невиђена понижења.

ХАЈДИ: Има тога, не кажем, али више је добрих читалаца. Ми не живимо у ствари у књигама, већ у срцима читалаца који нас воле.

СРЕЋКО: Одувек сам желео место у нечијем срцу.

МАРКО КРАЉЕВИЋ: Надам се да сам се и ја настанио у срца јуначка, иначе нећу моћи да Муси изађем на очи кад се вратим у песму.

ЦРВЕНКАПА: Ја сам највише на свету хтела да се дружим са осталом дечицом.

ХАЈДИ: Будите паметни. Неваљали читаоци нам не могу ништа. Трнова Ружица и Снежана се не могу поружити жврљањем и бушењем. Црвенкапа остаје најслађе дете у бајкама без обзира на обојену капу. Пепељуга је лепа и са овим патикама. Оне ће заувек остати лепе у милионима дечијих срца. Сви ће их целог живота обожавати.

ПЕПЕЉУГА: Па, ако је тако...

ХАЈДИ: Ако затворите очи и напрегнете се мало, сетићете се сваког срца у коме сте се заувек настанили. (Сви размишљају.)

ШЕШИРЏИЈА: Па да се вратимо?

СВИ: Да се вратимо, да се вратимо!

КЊИШКИ МОЉАЦ: Друштво, неко иде!

СВИ: Гаси светло! (Сви одлазе иза својих књига.)

К Р А Ј